Document ID: 31996R1460

A Bizottság 1460/96/EK rendelete
(1996. július 25.)
a mezőgazdasági termékek feldolgozásával előállított egyes árucikkekre vonatkozó, a 3448/93/EK tanácsi rendelet 7. cikkében előírt preferenciális kereskedelmi szabályok alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [1] és különösen annak 7., 13. és 16. cikkére,
mivel a Közösség számos megállapodást kötött harmadik országokkal a közös vámtarifában rögzítettnél alacsonyabb mezőgazdasági alkotóelemek alkalmazására;
mivel e csökkentett vámtételek csak e kedvezményezett országokból származó árucikkekre alkalmazhatók; mivel bizonyos esetekben helyénvaló annak tisztázása, hogy milyen származási szabályokat kell alkalmazni;
mivel e csökkentett vámtételekre való jogosultságot általában kontingenskereteken belül adják meg; mivel helyénvaló kontingensek megnyitása és azok részletes alkalmazási szabályainak megállapítása, különösen annak érdekében, hogy egyfelől egyenlő és folyamatos hozzáférést biztosítsanak a Közösség valamennyi importőre számára, másfelől, hogy minden tagállamban azonnal alkalmazzák a kontingensekre megállapított vámot, amíg a kontingensek ki nem merülnek; mivel e kontingensek hatékony, közös igazgatása érdekében nem indokolt a tagállamok arra való felhatalmazásának tiltása, hogy a tényleges importnak megfelelő szükséges mennyiségeket lehívják a kontingensmennyiségekből; mivel azonban az igazgatás ilyen módja a tagállamok és a Bizottság szoros együttműködését igényli, és a Bizottságnak különösen figyelemmel kell kísérnie a kontingensmennyiségek felhasználásának mértékét és a tagállamokat ennek megfelelően tájékoztatnia kell;
mivel a Belga Királyságot, a Holland Királyságot és a Luxemburgi Nagyhercegséget a Benelux Gazdasági Unió képviseli, az ezen intézkedések alkalmazásával kapcsolatos bármely tevékenységet a Benelux Gazdasági Unió bármely tagállama elláthatja;
mivel a megadott engedményeket általában az egyes konkrét árucikkekre vonatkozó mezőgazdasági alkotóelem kiszámításánál alkalmazott alapmennyiségek csökkentésével határozzák meg; mivel a tarifákat az Uruguayi Forduló tárgyalásai során állapították meg, a közösségi vámtarifa mezőgazdasági alkotóelemei, a továbbiakban mint ilyenek, s nem mint a 3448/93/EK rendelet 13. cikkében meghatározott alaptermékek mennyiségeinek függvényei kerülnek rögzítésre;
mivel a csökkentett mezőgazdasági alkotóelemek kiszámítása érdekében e mennyiségeket fenn kell tartani a preferenciális kereskedelem számára;
mivel a legutóbb a 478/96/EK rendelettel [2] módosított 3238/94/EK bizottsági rendelet [3] előírja közép- és kelet-európai országokból származó, a 3448/93/EK rendelet mellékleteiben felsorolt mezőgazdasági termékek feldolgozásából származó egyes árucikkek változó összetevőinek meghatározását és igazgatását; mivel e rendelet hatálybalépésével a változó összetevők helyébe a Közösség vámtarifájában rögzített mezőgazdasági alkotóelemek léptek; mivel e rendeletet átmenetileg ki kellett egészíteni az 1200/95/EK rendelettel [4];
mivel a mezőgazdasági termékek feldolgozásából származó bizonyos árucikkek importjára vonatkozó kereskedelmi szabályok végrehajtásáról szóló, 1994. június 3-i 1294/94/EK bizottsági rendeletet [5] a továbbiakban nem kell alkalmazni azon árucikkekre, amelyeket nem a preferenciális megállapodások keretében importáltak;
mivel csökkentett mezőgazdasági alkotóelemeket vezettek be egyéb harmadik országokkal folytatott kereskedelemben; mivel az egyértelműség érdekében szükséges a 3448/93/EK rendelet 6. és 7. cikkében említett kereskedelemre vonatkozó különleges rendelkezésekkel kapcsolatban egyetlen rendelet megalkotása; mivel ebből kifolyólag az 1294/94/EK és a 3238/94/EK rendeleteket hatályon kívül kell helyezni;
mivel a 3448/93/EK rendelet 6. cikke (3) bekezdése úgy rendelkezik, hogy a mezőgazdasági alkotóelemnek megfelelő értékvámokat, ahol preferenciális megállapodás azt előírja, egy meghatározott összeggel lehet helyettesíteni; mivel ez az összeg nem haladhatja meg a nem preferenciális kereskedelemben alkalmazott vámterhet;
mivel az e rendeletben előírt intézkedések összhangban vannak a Szerződés II. mellékletben nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó Irányítóbizottság véleményével,
ELFOGADTA EZT A RENDELETET:
1. cikk
E rendelet a 3448/93/EK rendelet 7. cikkében említett csökkentett mezőgazdasági alkotóelemek meghatározásának és a 3448/93/EK rendelet hatálya alá tartozó árucikkekre és termékekre vonatkozó preferenciális megállapodások alapján megnyitott kontingensek igazgatásának szabályait állapítja meg.
2. cikk
A csökkentett mezőgazdasági alkotóelemek megállapításánál a következő alaptermékeket kell figyelembe venni:
- közönséges búza,
- durumbúza,
- rozs,
- árpa,
- kukorica, a vetőmagok kivételével,
- hántolt, hosszúszemű rizs (a továbbiakban: rizs),
- fehércukor,
- melasz,
- tejpor, zsírtartalma nem haladja meg az 1,5 tömegszázalékot, hozzáadott cukrot vagy egyéb édesítőszert nem tartalmaz, közvetlen csomagolásban nettó súlya több mint 2,5 kg (a továbbiakban: PG 2),
- tejpor, zsírtartalma 26 tömegszázalék, hozzáadott cukrot vagy egyéb édesítőszert nem tartalmaz, közvetlen csomagolásban nettó súlya több mint 2,5 kg, (a továbbiakban: PG 3),
- vaj, zsírtartalma 82 tömegszázalék, (a továbbiakban: PG 6).
3. cikk
Az e rendeletbe foglalt csökkentett mezőgazdasági alkotóelemeket az alaptermékek azon mennyisége alapján kell kiszámítani, amelyek az e rendeletben foglalt árucikkek előállításához felhasználtnak minősülnek. A kombinált nómenklatúra megfelelő részletes leírásai alapján e mennyiségeket az I. melléklet rögzíti.
E mennyiségeket a II. melléklet tartalmazza azon árucikkek esetében, amelyek vámtarifaszámát illetően e rendelet I. melléklete a II. mellékletre utal. Ez utóbbiak esetében egy kiegészítő kód alkalmazandó az árucikkek összetételének megfelelően, amint azt a III. melléklet mutatja.
4. cikk
A II. mellékletben szereplő árucikkekhez felhasznált cukorra (AD S/Z) és lisztre (AD F/M) vonatkozó kiegészítő csökkentett vám kiszámításánál alapul vett cukor- és gabonamennyiséget a II. melléklet B. és C. pontjai tartalmazzák, adott szacharóz-, invertcukor- és/vagy izoglükóz- és keményítő- és/vagy szőlőcukor-tartalomra vonatkozóan. Egyéb termékek esetén e kiegészítő vámokat csak a cukor- vagy a gabonaágazatba tartozó alaptermékek figyelembevételével kell megállapítani.
5. cikk
(1) A csökkentett mezőgazdasági alkotóelemeket, és adott esetben az egyes, vámcsökkentésre jogosult árucikkekre alkalmazandó kiegészítő csökkentett vámokat úgy kell megállapítani, hogy a vonatkozó alaptermékek felhasznált mennyiségeit meg kell szorozni a (2) bekezdésben említett alapösszeggel, és az árucikkben felhasznált valamennyi releváns alaptermék így kiszámított összegeit össze kell adni.
(2) A csökkentett mezőgazdasági alkotóelemek és adott esetben a pótlólagos csökkentett vámok kiszámításánál az adott megállapodásban foglalt, vagy az adott megállapodás szerint meghatározott, ECU-ben rögzített alapösszeget kell figyelembe venni.
(3) Amennyiben egy preferenciális megállapodás az alapösszegek csökkentése helyett az árucikkenkénti mezőgazdasági alkotóelem mértékének csökkentéséről rendelkezik, a csökkentett mezőgazdasági alkotóelemeket a közösségi vámtarifában rögzített mezőgazdasági alkotóelemek figyelembevételével és az érintett országra vonatkozó megállapodásban foglalt csökkentés alkalmazásával kell kiszámítani.
(4) Azokban az esetekben, amikor a csökkentett mezőgazdasági alkotóelem és adott esetben az (1) bekezdés alapján meghatározott kiegészítő csökkentett vám kevesebb lenne mint 2,4 ECU/100 kg, az alkotóelemet és/vagy a vámot nulla összegben állapítják meg.
(5) Az e cikk alapján megállapított összegeket a Bizottság az Európai Közösségek Hivatalos Lapjában közzéteszi. Amennyiben az érintett országgal kötött megállapodás másként nem rendelkezik, az összegeket július 1-jétől a következő év június 30-áig kell alkalmazni. Amennyiben az alaptermékekre vonatkozó vámok és együtthatók változatlanok maradnak, az e cikk alapján meghatározott összegeket a Bizottság nem változtatja meg és ezt az információt az Európai Közösségek Hivatalos Lapjában közzéteszi.
6. cikk
(1) A kontingenskeretekben a csökkentett mezőgazdasági alkotóelemre és adott esetben a csökkentett kiegészítő vámra vagy vámcsökkentésre jogosult termékeket az illető országgal kapcsolatos megállapodásban kell rögzíteni, vagy azokat a megállapodások szerint kell meghatározni.
(2) Amennyiben e csökkentések kontingenskereteken belül alkalmazandók, e kontingenst a vonatkozó megállapodás szerint kell rögzíteni vagy meghatározni.
7. cikk
Amennyiben valamely megállapodás egy konkrét összeg alkalmazását írja elő, függetlenül attól, hogy ezt valamely kontingens keretében csökkenteni kell-e vagy sem, és a Közösség közös vámtarifája egy értékvám alkalmazását írja elő, a fizetendő összeg nem haladhatja meg a közösségi vámtarifatétellel megállapított maximális összeget.
8. cikk
(1) E rendelet alkalmazásában a "származó árucikkek": azon árucikkek, amelyek megfelelnek az alábbi jegyzőkönyvekben foglalt feltételeknek:
a) az Európai Közösség és a következő országok közötti Európa-megállapodásokhoz csatolt 4. Jegyzőkönyv:
- Lengyelország,
- Magyarország,
- Románia,
- Bulgária,
- Cseh Köztársaság,
- Szlovák Köztársaság;
b) a következő országokkal kötött megállapodásokhoz csatolt 3. Jegyzőkönyv:
- Litvánia,
- Lettország,
- Észtország;
c) a következő országokkal kötött szabadkereskedelmi megállapodásokhoz csatolt 3. Jegyzőkönyv:
- Svájc,
- Norvégia,
- Izland;
d) az Európai Közösség és Izrael Állam közötti Ideiglenes Megállapodáshoz csatolt 4. Jegyzőkönyv.
(2) A Törökországgal való kereskedelemben a 96/142/EK tanácsi határozat [6] 17-23. cikkének és az EK-Törökország Társulási Tanács 1995. december 22-i, a Vámunió végső szakaszának végrehajtásáról szóló 1/95 határozatának rendelkezéseit kell alkalmazni.
9. cikk
A 3448/93/EK rendelet B. mellékletében szereplő, de az ilyen árucikkekkel az érintett országban folytatott kereskedelemre vonatkozó különleges rendelkezésekben nem említett árukra, valamint az e rendelkezésekben szereplő árucikkekre vonatkozóan a megállapított kontingenseket meghaladó mennyiségek esetén a közös vámtarifa mezőgazdasági alkotóelemeit kell alkalmazni.
Amennyiben a kontingens az értékvámok csökkentését érinti, ezen árucikkeknek az előzőekben említett rendelkezésekben foglalt kontingensek mennyiségét meghaladó mennyiségére vonatkozóan a közös vámtarifában, vagy a megállapodásban előírt vámot kell alkalmazni.
10. cikk
(1) Az e rendeletbe foglalt vámkontingenseket a Bizottság igazgatja és hatékony igazgatásuk érdekében megfelelő adminisztratív intézkedéseket hozhat.
(2) Amennyiben valamely tagállamban egy importőr olyan szabad forgalomba bocsátásról szóló vámáru-nyilatkozatot nyújt be, amely magában foglal egy, az e rendeletben felsorolt árucikkek kedvezményes elbánására vonatkozó kérelmet és amennyiben a vámhatóságok ezt a nyilatkozatot elfogadják, az érintett tagállam a Bizottság értesítése útján a szükségleteinek megfelelő mennyiséget lehívja az érintett kontingensmennyiségből.
A kontingensből történő lehívásra vonatkozó kérelmeket, jelezve a nyilatkozatok átvételének dátumát, haladéktalanul el kell juttatni a Bizottsághoz.
A lehívásokat a Bizottság a rendelkezésre álló mennyiség erejéig, a szabad forgalomba bocsátáshoz benyújtott vámáru-nyilatkozatnak az érintett tagállam vámhatóságai által történő elfogadásának időpontja alapján engedélyezi.
(3) Amennyiben egy tagállam a lehívott kontingensmennyiséget nem használja fel, akkor azt, amint lehetséges, vissza kell sorolni a megfelelő kontingensmennyiségbe.
(4) Amennyiben az igényelt mennyiségek meghaladják a rendelkezésre álló kontingensmennyiséget, akkor azt a kérelmek között arányosan kell szétosztani. A lehívásokról a Bizottság értesíti a tagállamokat.
11. cikk
Az 1294/94/EK és a 3238/94/EK rendeletek hatályukat vesztik.
12. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1996. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. július 25-én.

Labels: 3
17
6